ออมสินตั้งเป้ากำไรปี53ไม่ต่ำกว่า17,500ลบ.
แบงก์ออมสินเผยผลประกอบการ7เดือนแรกปี53มีกำไรสุทธิ10,259ลบ.ยอดเงินฝากทะลุล้านล้านสูงสุดเป็นประวัติการณ์คาดสิ้นปีมีกำไรสุทธิไม่ต่ำกว่า 17,500ลบ.
8 ส.ค. 2553

แบงก์ออมสินเผยผลประกอบการ7เดือนแรกปี53มีกำไรสุทธิ10,259ลบ.ยอดเงินฝากทะลุล้านล้านสูงสุดเป็นประวัติการณ์คาดสิ้นปีมีกำไรสุทธิไม่ต่ำกว่า 17,500ลบ.
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ผลประกอบการของธนาคารออมสินช่วง 7 เดือนแรกของปีนี้(ม.ค.-ก.ค.53) มีกำไรสุทธิเบื้องต้น 10,259 ล้านบาท ซึ่งส่วนสำคัญมากจากการปล่อยสินเชื่อได้สูงกว่าเป้าหมาย รวมทั้งการปรับปรุงวงเงินสินเชื่อ เงื่อนไขการปล่อยสินเชื่อเพื่อให้ลูกค้าสามารถเข้าถึงแหล่งทุนได้สะดวกและรวดเร็วยิ่งขึ้น
ขณะที่ในช่วงดังกล่าว ธนาคารออมสินมีสินทรัพย์รวม 1,223,240 ล้านบาท เพิ่มขึ้นจากสิ้นปี 52 ราว 143,014 ล้านบาท ส่วนยอดเงินฝากรวม ณ สิ้นก.ค.53 มีจำนวนทั้งสิ้น 1,055,141 ล้านบาท เพิ่มขึ้นสุทธิจากสิ้นปี 52 จำนวน 133,600 ล้านบาท และถือเป็นประวัติศาสตร์ของธนาคารออมสินที่มียอดเงินฝากมากกว่า 1 ล้านล้านบาท
ขณะที่ยอดสินเชื่อคงเหลือก็ใกล้เคียงระดับ 1 ล้านล้านบาทเช่นกัน โดยยอด ณ สิ้นก.ค.53 อยู่ที่ 922,835 ล้านบาท เพิ่มขึ้นสุทธิจากสิ้นปี 52 จำนวน 141,338 ล้านบาท อย่างไรก็ดี คาดว่าสิ้นปี 53 ธนาคารออมสินจะมีกำไรสุทธิไม่ต่ำกว่า 17,500 ล้านบาท และจะสามารถนำเงินส่งเข้าคลังได้ราว 50% หรือประมาณ 9,000 ล้านบาท
นายเลอศักดิ์ กล่าวว่า ธนาคารออมสินได้กำหนดให้ปี 53 นี้เป็นปีแห่งการดูแลคุณภาพสินทรัพย์ของธนาคาร ที่นอกจากจะขยายตัวเพิ่มขึ้นแล้วยังต้องควบคู่กับการดูแลให้แข็งแกร่งด้วย โดยเฉพาะการดูแลหนี้ด้อยคุณภาพและหนี้ที่ไม่ก่อให้เกิดรายได้(NPL) ซึ่งในช่วงสิ้นเดือนก.ค.53 อัตราหนี้ NPL ลดลงเหลือ 2.16% ของสิ้นเชื่อรวม จากในช่วงสิ้นปี 52 ที่ NPL อยู่ที่ 2.22% ของสินเชื่อรวม
ขณะเดียวกัน จะมีการเพิ่มช่องทางบริการด้วยการเพิ่มจำนวนสาขาให้มากขึ้นอีกกว่า 40 สาขา จากเป้าหมายทั้งปี 100 สาขา และจะเพิ่มตู้เอทีเอ็มอีก 1,000 ตู้ในครึ่งปีหลัง ซึ่งจะทำให้มีตู้เอทีเอ็มของธนาคารออมสินให้บริการทั่วประเทศมากถึง 2,200 ตู้ ส่วนเป้าหมายการดำเนินงานของธนาคารตั้งแต่ปี 54 เป็นต้นไป ธนาคารออมสินตั้งเป้าจะมียอดการเติบโตของสินเชื่อ, เงินฝาก และสินทรัพย์ มากกว่าปีละ 8% กำไรสุทธิมากกว่าปีละ 500 ล้านบาท.